LEES IN Afrikaans Albanees Amharies Arabies Armeens Azerbeidjans Baoulé Basjkiers Batak (Toba) Bislama Cebuano Chichewa Chitonga Chitonga (Malawi) Chitumbuka Cibemba Deens Duits Engels Esties Ewe Faroëes Fidjiaans Fins Fon Frans Ga Georgies Grieks Groenlands Gun Hausa Haïtiaanse Kreools Hebreeus Hiligaynon Hmong (Wit) Hongaars Iban Iloko Indonesies Isoko Italiaans Japannees Joroeba Kantonnese Chinees (Tradisioneel) Kantonnese Chinees (Vereenvoudig) Katalaans Kazaks Kikaonde Kikuyu Kinyarwanda Kirgisies Kiribati Kirundi Koreaans Kroaties Kwanyama Lingala Litaus Luganda Malabaars Maleis Malgassies Maltees Mambwe-Lungu Mandarynse Chinees (Tradisioneel) Mandarynse Chinees (Vereenvoudig) Mianmees Mongools Moré Ndebele (Zimbabwe) Nederlands Nepalees Noors Nyakyusa-Ngonde Nzema Oekraïens Oesbekies Oesbekies (Romeins) Osseties Pangasinaans Pennsilvaans Persies Pools Portugees Portugees (Portugal) Roemeens Russies Sango Sepedi Serwies Serwies (Romeins) Seychellese Kreools Shona Sidama Singalees Slowaaks Sloweens Spaans Sunda Swahili Sweeds Tagalog Tataars Teloegoe Tetun Dili Thai Tigrinya Tiv Tsjeggies Tsonga Tswana Turks Twi Tzotzil Urhobo Uruund Valenciaans Venda Viëtnamees Wallies Xhosa Yslands Zulu
Om heilig te wees verwys na die toestand waarin iets of iemand afgesonder is van onreinheid. Die Hebreeuse woord wat met “heilig” vertaal word, kom van ’n woord wat “afgeskeie” beteken. Wat heilig is, is dus afgeskeie van alledaagse gebruik, of word as heilig beskou, veral omdat dit suiwer en rein is.
God is heilig in die hoogste graad. Die Bybel sê: “Niemand is heilig soos Jehovah * nie” (1 Samuel 2:2). God het dus die reg om die standaard vir heiligheid te stel.
Die woord “heilig” kan toegepas word op enigiets wat direk met God verband hou, veral dinge wat afgesonder is vir uitsluitlike gebruik in aanbidding. Byvoorbeeld, die Bybel praat van:
Heilige plekke: God het naby die brandende bos vir Moses gesê: “Die plek waar jy staan, is heilige grond.” — Eksodus 3:2-5.
Heilige geleenthede: Die eertydse Israeliete het Jehovah aanbid by gereelde godsdienstige feeste, wat “heilige byeenkomste” genoem is. — Levitikus 23:37.
Heilige voorwerpe: Voorwerpe wat in God se aanbidding by die eertydse tempel in Jerusalem gebruik is, is “heilige voorwerpe” genoem (1 Konings 8:4). Sulke heilige voorwerpe moes met baie respek behandel word, maar dit moes nooit self aanbid word nie. *
Kan ’n onvolmaakte mens heilig wees?
Ja. God beveel Christene: “Julle moet heilig wees, want ek is heilig” (1 Petrus 1:16). Onvolmaakte mense kan natuurlik nooit aan God se volmaakte standaard vir heiligheid voldoen nie. Maar mense wat God se regverdige wette gehoorsaam, kan as “heilig en vir God aanneemlik” beskou word (Romeine 12:1). Iemand wat hard probeer om heilig te wees, toon dit in sy woorde en dade. Hy of sy volg byvoorbeeld die Bybel se raad om heilig te wees en om hulle te “onthou van hoerery” en om “in julle hele gedrag heilig” te wees. — 1 Tessalonisense 4:3; 1 Petrus 1:15.
Kan ’n heilige posisie voor God verloor word?
Ja. As iemand ongehoorsaam is aan God se standaarde vir gedrag, sal God daardie persoon nie meer as heilig beskou nie. Die Bybelboek Hebreërs is byvoorbeeld geskryf aan “heilige broers”, maar dit waarsku dat hulle “’n goddelose hart met ’n gebrek aan geloof [kan] ontwikkel deurdat [hulle hulle] van die lewende God terugtrek”. — Hebreërs 3:1, 12.
Wanopvattings oor heiligheid
Wanopvatting: Heiligheid kan verkry word deur middel van selfonthouding.
Feit: Die Bybel sê dat “’n streng behandeling van die liggaam,” of uiterste selfonthouding, “geen waarde” vir God het nie (Kolossense 2:23). God wil eerder hê dat ons goeie dinge moet geniet. “Elke mens [moet] eet en inderdaad drink en die goeie sien vir al sy harde werk. Dit is die gawe van God.” — Prediker 3:13.
Wanopvatting: Om selibaat te bly maak ’n mens heiliger.
Feit: ’n Christen kies dalk om ongetroud te bly, maar om selibaat te bly, gee ’n mens nie ’n heilige posisie voor God nie. Dit is so dat mense wat ongetroud bly, hulle onverdeelde aandag aan aanbidding kan gee (1 Korintiërs 7:32-34). Maar die Bybel wys dat persone wat getroud is, ook heilig kan wees. Ten minste een van Jesus se apostels — Petrus — was getroud. — Matteus 8:14; 1 Korintiërs 9:5.
Waar kom die term “Heilige Bybel” vandaan?
Die volledige versameling van geïnspireerde geskrifte word al eeue lank die “Heilige Bybel” of “Heilige Geskrifte” genoem om die volgende redes:
Die oorsprong daarvan. “Mense het uit God gespreek namate hulle deur heilige gees meegevoer is.” — 2 Petrus 1:21.
Die boodskap daarin. “Die gebod van Jehovah is rein; dit laat die oë straal. Die vrees van Jehovah is suiwer; dit hou vir ewig stand.” — Psalm 19:8, 9.
Die Bybel kan dus as heilig beskou word. Dit word afgesonder van ander geskrifte as gevolg van die rein inhoud en heilige gebruik daarvan in aanbidding.
^ par. 4 Jehovah is God se persoonlike naam. Honderde Bybelverse assosieer hierdie naam met die woorde “heilig” en “heiligheid”.
^ par. 8 Die Bybel veroordeel die aanbidding van godsdiensrelieke. — 1 Korintiërs 10:14.
Geloof en aanbidding Antwoorde op Bybelvrae
Moet ek tot heiliges bid?